
RAPORT COMUN 
asupra propunerii legislative privind plantarea de pomi fructiferi pe marginea drumurilor naţionale, judeţene şi comunale 

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru administraţie publică, amenajarea teritoriului şi echilibru ecologic au fost sesizate în vederea dezbaterii şi avizării în fond cu propunerea legislativă privind plantarea de pomi fructiferi pe marginea drumurilor naţionale, judeţene şi comunale, transmisă comisiilor cu adresa nr.P.L.-X 651 din 14 decembrie 2005 şi înregistrată sub nr.24/569/15.12.2005 şi nr.26/624/14.12.2005. 

La întocmirea raportului, Comisiile a avut în vedere avizul Consiliului Legislativ nr.643/02.06.2005 şi punctul de vedere negativ al Guvernului.                

Propunerea legislativă are ca obiect de reglementare plantarea de pomi fructiferi pe marginea drumurilor naţionale, judeţene şi comunale în perioada 2006-2015.
Propunerea legislativă privind plantarea de pomi fructiferi pe marginea drumurilor naţionale, judeţene şi comunale face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative au participat ca invitaţi, în conformitate cu prevederile art.54 şi 55 din Regulamentul Camerei Deputaţilor, republicat,  domnul  Flaviu Lazin –  secretar de stat în Ministerul Agriculturii, Pădurilor şi Dezvoltării Rurale şi doamna Verginia Vedinaş – senator PRM.
La lucrările comisiilor au fost prezenţi 50 de deputaţi, din totalul de 52 membri ai comisiilor.
Propunerea legislativă a fost respinsă cu 49 voturi pentru şi 1 abţinere în şedinţa din  08.02.2006, pentru următorul considerent:


1.   Iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţia României, republicată, şi ale art.15 alin.(1) din Legea nr.500/2002 privind finanţele publice.  
Propunerea legislativă a fost respinsă de Senat în şedinţa din 8 decembrie 2005.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională  a Camerei Deputaţilor.

